INDKALDELSE

egetæpper a/s, cvr.nr. 38 45 42 18, Industrivej Nord 25, Birk, 7400 Herning.

Der indkaldes herved til ekstraordinær generalforsamling i egetæpper a/s

**Mandag den 14. januar 2019, kl. 13.00**

**Generalforsamlingen afholdes på selskabets adresse: Industrivej Nord 25, Birk, 7400 Herning.**

Indkaldelsen sker i henhold til selskabslovens § 89, stk. 3, idet bestyrelsen har modtaget en anmodning fra Selskabet af 5. november 2018 A/S, CVR-nr. 39 99 56 70, og MEDF Holding A/S, CVR-nr. 36 93 76 61, om indkaldelse til ekstraordinær generalforsamling med nedenstående dagsorden.

Selskabet af 5. november 2018 A/S og MEDF Holding A/S er henholdsvis indirekte og direkte 100 % ejet af Mads Eg Damsgaards Familiefond og ejer tilsammen 330.340 A-aktier, svarende til 100 % af A-aktiekapitalen, og 1.417.079 B-aktier, svarende til 61,86 % af B-aktiekapitalen, og i alt 84,38 % af stemmerettighederne i egetæpper A/S, CVR-nr. 38 45 42 18 (herefter ”Selskabet”).

**Dagsorden**

1. Valg af dirigent
2. Beslutning om afnotering af egetæpper A/S’ B-aktier fra Nasdaq Copenhagen A/S, og at generalforsamlingen godkender, at Selskabets bestyrelse snarest muligt ansøger Nasdaq Copenhagen A/S om en sådan afnotering.
3. Eventuelt

**Uddybning af dagsordenen (fuldstændigt forslag)**

*Ad dagsordenens punkt*

1. Selskabet af 5. november 2018 A/S og MEDF Holding A/S foreslår, at B-aktierne i Selskabet afnoteres fra Nasdaq Copenhagen A/S, og at generalforsamlingen godkender, at Selskabets bestyrelse snarest muligt ansøger Nasdaq Copenhagen A/S om en sådan afnotering.

*Baggrund og motivation*

Forslaget er en opfølgning på selskabsmeddelelsen af 23. november 2018 indeholdende Selskabet af 5. november 2018 A/S’ købstilbud til minoritetsaktionærerne i Selskabet, der udløb den 17. december 2018.

Som også nævnt i meddelelsen og købstilbuddet, er det Selskabet af 5. november 2018 A/S’ og MEDF Holding A/S’ vurdering, at børsnoteringen af Selskabet ikke giver tilstrækkelig værdi for hverken aktionærer eller driftskoncern, og at begge aktionærer derfor finder, at de bedste rammer for Selskabets fortsatte udvikling er som et unoteret selskab.

Dette understøttes også af den begrænsede spredning af Selskabets B-aktier i offentligheden, hvor henholdsvis Selskabet af 5. november 2018 A/S, MEDF Holding A/S samt Selskabets anden storaktionær, ege fonden - Vibeke & Mads Eg Damsgaards Fond, i alt til sammen besidder ca. 96 % af aktiekapitalen og ca. 98 % af stemmerettighederne i Selskabet. Hertil kommer, at Selskabets B-aktier gennem en længere årrække har været betragtet som illikvide med meget begrænset handel.

Selskabet af 5. november 2018 A/S og MEDF Holding A/S har været i dialog med ege fonden - Vibeke & Mads Eg Damsgaards Fond, der har meddelt, at denne er positivt stemt over for en afnotering.

Forslaget støttes af bestyrelsen i Selskabet.

Det er Nasdaq Copenhagen A/S, der endeligt afgør, om anmodningen om afnotering vil blive imødekommet.

**Vedtagelseskrav:**

Det fremsatte forslag kan vedtages med simpelt stemmeflertal af de afgivne stemmer.

\*\*\*

Aktiekapitalens størrelse er 26.210.600,00 kr., fordelt på A- aktiekapital på 3.303.400,00 kr. og B-aktiekapital på 22.907.200,00 kr., fordelt i aktier á 10,00 kr. og multipla heraf. Hvert A-aktie-beløb på 10,00 kr. giver 10 stemmer, og hvert B-aktiebeløb på 10,00 kr. giver 1 stemme. Aktiekøb skal være foretaget senest på registreringsdatoen den 7. januar 2019 for at give ret til deltagelse i generalforsamlingen samt stemmeret.

En aktionærs deltagelse i generalforsamlingen skal, jf. vedtægternes § 9, være anmeldt til selskabet senest 3 dage før generalforsamlingens afholdelse. Anmeldelse sker med angivelse af navn og antal aktier til egetæpper a/s, Industrivej Nord 25, 7400 Herning, att.: Gitte Garner, eller pr. mail til gg@ege.dk senest den 10. januar 2019.

Aktionærerne har mulighed for at brevstemme, dvs. at stemme skriftligt, inden generalforsamlingens afholdelse. Brevstemmeblanketten kan rekvireres på selskabets hjemmeside www.ege.dk eller ved henvendelse til egetæpper a/s, Gitte Garner, mail: gg@ege.dk. Brevstemmeblanketten fremsendes i udfyldt og underskrevet stand til egetæpper a/s, Industrivej Nord 25, 7400 Herning, att.: Gitte Garner, eller pr. mail til gg@ege.dk senest den 10. januar 2019. Brevstemmer skal for at være gyldige angive aktiernes nominelle størrelse og disses stemmeret, der udøves ved brevstemningen, samt oplyse aktionærens fulde navn.

Selskabet stiller en skriftlig fuldmagtsblanket til aktionærernes rådighed. Fuldmagtsblanketten kan rekvireres på selskabets hjemmeside www.ege.dk eller ved henvendelse til egetæpper a/s, Gitte Garner, mail: gg@ege.dk, til hvilken e-mailadresse meddelelse om udpegning af en fuldmægtig ligeledes kan ske. Den udfyldte fuldmagtsblanket skal være Selskabet i hænde senest den 10. januar 2019.

Aktionærer kan afgive enten brevstemme eller fuldmagt, jf. ovenfor, men ikke begge dele.

På selskabets hjemmeside www.ege.dk vil der til og med dagen for generalforsamlingen kunne findes yderligere oplysning om generalforsamlingen, herunder indkaldelsen til generalforsamlingen, inklusiv fuldstændige forslag og information om det samlede antal aktier og stemmerettigheder på datoen for indkaldelsen, samt fuldmagts- og brevstemmeblanketten.

Aktionærer kan stille spørgsmål til dagsordenen eller til dokumenter m.v. til behandling på generalforsamlingen til egetæpper a/s, Industrivej Nord 25, 7400 Herning, att.: Gitte Garner, eller pr. mail til gg@ege.dk senest den 10. januar 2019.

Det pengeinstitut, der er udpeget af selskabet, er Handelsbanken, hvorigennem aktionærerne kan udøve deres finansielle rettigheder.

Herning den 18. december 2018

Bestyrelsen